Ny Apple A14 processor til iPhone 12 er stærk nok til en bærbar

Apple arbejder stadig frem imod en lancering af deres iPhone 12 til efteråret – coronavirus eller ej. Og iPhone 12 kommer til at indeholde en processor, der leverer en ydelse, det sjældent er set i en telefon før: Apple A14 kommer den til at hedde, og den bliver – hvis den ellers lever op til forventningerne – den hurtigste processor i en mobiltelefon nogensinde. Faktisk skulle den blive lige så hurtig som den ottekernede processor, der sidder i iPad Pro.

Målinger kommer online

Nye målinger på Geekbench, det mest brugte værktøj til hastighedsmålinger på både computere, tablet og mobiltelefoner, viser tal fra den nye processor. Og Apple A14 slår ikke bare den A13 der sidder i iPhone 11 – den banker den hen ad gulvet.

(Det er A14 til højre)

Som det ses af Geekbench resultatet, så når Apple for første gang over 3GHz på deres processorer på mobiler – og den nye processor slår faktisk den ellers ekstremt potente iPad Pro processor A12X, som hidtil har været Apples hurtigste.

Computer på vej?

Der har ad flere omgange været rygter om, at Apple gerne vil af med Intel som processor leverandør til deres bærbare computere – og her kan den nye processor sagtens blive en mulighed; den er nemlig kraftig nok til at være hjernen i en bærbar, især hvis den bliver sat sammen med en kraftig grafikchip. En sådan Mac vil formentlig være starten på en fuld overgang i løbet af nogle år, hvor Apple skifter til sine egne processorer på både Mac Pro, iMac, Air og MacBook Pro – den første kunne meget vel være en Air, der ville få ekstra meget ud af den effektive processor. I hvert fald kommer vi til at se en ekstremt kraftig iPhone til efteråret.

Ny Apple A14 processor til iPhone 12 er stærk nok til en bærbar